Kõigest sellest järgneb, et uue rahvusliku majanduse tee peab palju enam teadlikumalt leitama kui seni. Nagu kord tehnika loodusjõudude alluvusest jõudis loodusjõudude valitsemiseni, nii peame meie nüüd majanduslikust looduspärasusest jõudma teadlikult suunatud rahvusliku majandustehnikani. Oleme jõudmas ajajärku,  mida juba Juhan Luiga veerandsajandit tagasi haruldase selgusega on näinud, kui ta oma "Koduses ringvaates" kirjutas: "Ligineb aeg, kus elu ja inimene Lääne rannal vaba inimese vaimu tõusu ja tahtmise mõjul - kas või loodusseaduste vastu - iseseisva ja omapärase kuju peab võtma. Sest peame meeles: üksi kvalitatiivselt kõige kõrgemale viidud isiku vaim ja kvantitatiivselt kõige enam ja kõige kauem koondatud isiku vaimujõud võib luua s. t. mehaanilistele loo­dusseadustele vastu töötada ja nähtusi ja sünnitusi  ahvatleda, mille komponendid mitte kõik antud eeltingimustes leida ei olnud."